ΧΑΙΡΕΤΙΣΜΟΣ ΑΠΟ Α’ ΑΝΤΙΠΡΟΕΔΡΟ ΚΟΕ ΓΙΩΡΓΟ ΚΑΤΣΑΡΟ

Κύριε Δήμαρχε, κυρία Αντιδήμαρχε, κυρίες και κύριοι, φίλοι και φίλες, αγαπητοί προπονητές, αγαπητές αθλήτριες των συμμετεχόντων Εθνικών ομάδων.

Εκ μέρους του Διοικητικού Συμβουλίου της Κολυμβητικής Ομοσπονδίας σας καλωσορίζουμε στην Ιτέα, την πανέμορφη παραθαλάσσια πόλη της Φωκικής γης, κομμάτι του ιστορικού Δήμου των Δελφών. Εδώ, στην καθιερωμένη φυσική της έδρα, επιστρέφει μετά από ένα χρόνο απουσίας, η σπουδαία διοργάνωση «ΠΥΘΙΑ ΚΑΠ», ως ένα σημαντικό διεθνές τουρνουά προετοιμασίας για την Εθνική μας ομάδα και για πέντε ακόμα αντιπροσωπευτικά συγκροτήματα υδατοσφαίρισης Νεανίδων, πρόβα - τζενεράλε λίγο πριν από το Ευρωπαϊκό πρωτάθλημα.

Η Κολυμβητική Ομοσπονδία αγκαλιάζει με την ανάλογη θέρμη και αρωγή, σε συνεργασία με τον Δήμο Δελφών και τη Δημοτική Ενότητα Ιτέας, αλλά και την υποστήριξη του Ναυτικού Ομίλου Ιτέας, μια διοργάνωση ορόσημο για τον τόπο και τον Ναυταθλητισμό, που καθιέρωσε και στήριξε πρώτος, περισσότερο από κάθε άλλον, ο πρώην δήμαρχος Αριστείδης Παπαλάιος.

Δεν θα μπορούσαμε, λοιπόν, να μη σταθούμε αρωγοί σε αυτή την όμορφη γιορτή του αθλητισμού και να στηρίξουμε τη σοβαρή προσπάθεια ανάδειξης του αθλήματός μας διεθνώς, αλλά και της προβολής της ομορφιάς του ιστορικού αυτού τόπου και του πανάρχαιου πολιτισμού του.

Τις ευχές μου για καλούς αγώνες και καλή επιτυχία στις συμμετέχουσες ομάδες, λοιπόν, ας συνοδεύει και η επίκληση στο Μαντείο των Δελφών και την Πυθία, να είναι ευνοϊκός για την Εθνική μας ομάδα ο χρησμός που θα ξεστομίσει εν όψει της συμμετοχής της στο Ευρωπαϊκό πρωτάθλημα, στο Νόβισαντ της Σερβίας σε λίγες μέρες, και να επιστρέψει από εκεί με μια σπουδαία διάκριση.